CELEX: 
Language: ro
Date: 2020-09-24 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2018/848 al Parlamentului European și al Consiliului în ceea ce privește normele de producție excepționale referitoare la producția ecologică

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               În urma adoptării noului regulament privind producția ecologică, este necesar să se adopte un regulament delegat de completare a Regulamentului (UE) 2018/848 în ceea ce privește normele de producție excepționale, astfel încât, în cazul unor circumstanțe catastrofale, să se poată aplica excepții de la normele privind producția ecologică. Producătorii au nevoie de securitate juridică în ceea ce privește noile norme care se vor aplica în eventualitatea unor circumstanțe catastrofale, iar statele membre ale UE trebuie să dispună de suficient timp pentru a integra aceste norme noi în legislațiile lor naționale.
            
            
               2.CONSULTĂRI PREALABILE ADOPTĂRII ACTULUI
            
            
               Actul a fost discutat în detaliu cu statele membre în cadrul Grupului de experți pentru producția ecologică, precum și cu principalele organizații care reprezintă sectorul agriculturii ecologice, și anume IFOAM, COPA-COGECA și EOCC. Pentru elaborarea acestor norme, DG AGRI a cooperat îndeaproape cu alte direcții generale, în domeniile lor specifice de expertiză. Partenerii OMC au fost informați și a avut loc o consultare publică generală. În urma consultării publice generale, actul a fost corectat pentru a se asigura coerența cu dispozițiile de la punctul 1.8.5. din partea I a anexei II la Regulamentul (UE) 2018/848.
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat prevede eventuale derogări de la normele privind producția ecologică în eventualitatea unor circumstanțe catastrofale, precum un „fenomen climatic nefavorabil”, „boli ale animalelor”, un „incident de mediu”, un „dezastru natural”, un „eveniment catastrofal” sau orice situație comparabilă, precum și proceduri care trebuie aplicate de către autoritățile competente ale statelor membre ale UE și norme privind monitorizarea și raportarea.
            
            
               REGULAMENTUL DELEGAT (UE) …/… AL COMISIEI
            
            
               din 24.9.2020
            
            
               de completare a Regulamentului (UE) 2018/848 al Parlamentului European și al Consiliului în ceea ce privește normele de producție excepționale referitoare la producția ecologică
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului
                  1
               , în special articolul 22 alineatul (1) literele (b) și (c),
            
            
               întrucât:
            
            
               (1)Capitolul III din Regulamentul (UE) 2018/848 prevede norme de producție generale referitoare la produsele ecologice. 
            
            
               (2)Anumite evenimente, cum ar fi evenimentele climatice extreme sau bolile animalelor sau ale plantelor răspândite la scară largă, pot avea un impact grav asupra producției ecologice a exploatațiilor sau a unităților de producție afectate din Uniune. Pentru a se permite continuarea sau reînceperea producției ecologice, Regulamentul (UE) 2018/848 prevede adoptarea unor norme de producție excepționale care să se aplice în mod limitat, doar în situații care pot fi calificate drept „circumstanțe catastrofale” în Uniune, ținând seama de diferențele legate de echilibrul ecologic, de climă și de condițiile locale din regiunile ultraperiferice ale Uniunii.
            
            
               (3)Având în vedere varietatea cazurilor și a circumstanțelor care pot exista în statele membre, precum și lipsa experienței în ceea ce privește aplicarea articolului 22 din Regulamentul (UE) 2018/848, nu este posibilă stabilirea, în acest moment, a unor criterii comune la nivelul Uniunii pe baza cărora să se determine dacă o situație poate fi calificată drept „circumstanțe catastrofale”. Totuși, este necesar să se prevadă că statul membru în care apare o astfel de situație trebuie să adopte o decizie oficială prin care să recunoască situația drept circumstanțe catastrofale. Respectiva decizie oficială trebuie adoptată fie pentru o întreagă zonă, fie pentru un operator individual. 
            
            
               (4)Este necesar să se limiteze utilizarea normelor de producție excepționale în Uniune la ceea ce este strict necesar pentru continuarea sau reînceperea producției ecologice. Așadar, derogările prevăzute în prezentul regulament trebuie să fie limitate în timp și să poată fi aplicate doar tipurilor de producție sau, după caz, parcelelor afectate, precum și tuturor operatorilor relevanți din zona în cauză sau operatorului individual vizat de decizia oficială.
            
         
         
            
               (5)Este necesar ca prezentul regulament să prevadă normele de producție excepționale care pot fi aplicate în circumstanțe catastrofale pentru producția vegetală, animalieră, de produse de acvacultură și de vin, mai exact derogările și condițiile aferente lor.
            
            
               (6)Când operatorii afectați de circumstanțe catastrofale nu pot avea acces la material de reproducere a plantelor ecologic sau în conversie pentru producția ecologică de alte plante și produse vegetale decât materialul de reproducere a plantelor, este necesar să se prevadă posibilitatea ca, în anumite condiții, operatorii respectivi să utilizeze material de reproducere a plantelor neecologic.
            
            
               (7)Când într-o exploatație sau într-o unitate de producție se înregistrează o rată mare de mortalitate a animalelor, inclusiv a albinelor sau a altor insecte, iar operatorii nu pot avea acces la animale ecologice, albine ecologice sau alte insecte ecologice pentru a-și reînnoi sau reconstitui efectivul, este necesar să se prevadă posibilitatea ca, în anumite condiții, operatorii respectivi să utilizeze animale neecologice.
            
            
               (8)Deoarece anumite evenimente climatice extreme, precum secetele sau inundațiile grave, pot reduce drastic disponibilitatea hranei pentru animale ecologice sau în conversie, este necesar să se prevadă posibilitatea ca operatorii afectați să își hrănească efectivele cu hrană pentru animale neecologică.
            
            
               (9)Deoarece anumite evenimente, precum cutremurele sau inundațiile, pot distruge parțial pășunile sau clădirile utilizate de animale în cadrul unei exploatații sau al unei unități de producție, este necesar să se prevadă posibilitatea ca operatorii afectați să beneficieze de o derogare de la obligația ca animalele să pască sau să fie ținute în conformitate cu densitățile maxime ale efectivelor în clădiri și cu suprafețele minime în cazul suprafețelor interioare și exterioare prevăzute într-un act de punere în aplicare adoptat în temeiul articolului 14 alineatul (3) din Regulamentul (UE) 2018/848.
            
            
               (10)Deoarece anumite evenimente climatice extreme, precum secetele sau inundațiile grave, pot reduce drastic disponibilitatea de furaje grosiere, de nutrețuri proaspete sau uscate sau de furaje însilozate, este necesar să se prevadă posibilitatea ca operatorii afectați să reducă procentajul de substanță uscată din rațiile zilnice ale bovinelor, ovinelor, caprinelor și ecvideelor, cu condiția să fie satisfăcute cerințele nutriționale ale animalelor în diversele stadii de dezvoltare a acestora.
            
            
               (11)Deoarece anumite evenimente, altele decât condițiile climatice, precum incendiile sau cutremurele, pot reduce drastic disponibilitatea nectarului și a polenului pentru albine, este necesar să se prevadă posibilitatea hrănirii coloniilor de albine cu miere ecologică, polen ecologic, siropuri de zahăr ecologic sau zahăr ecologic, dacă supraviețuirea coloniei este pusă în pericol. 
            
            
               (12)Deoarece anumite evenimente, precum condițiile climatice extreme, incendiile sau cutremurele pot reduce drastic sursele de nectar și de polen în anumite zone, este necesar să se prevadă posibilitatea ca operatorii afectați să mute coloniile de albine în zone în care nu predomină culturile produse în mod ecologic, flora spontană sau pădurile sau culturile gestionate în mod neecologic care sunt tratate doar prin metode cu impact scăzut asupra mediului, dacă supraviețuirea coloniei este pusă în pericol. 
            
            
               (13)Când într-o exploatație sau într-o unitate de producție se înregistrează o rată mare de mortalitate a animalelor de acvacultură, iar operatorii nu pot avea acces la animale de acvacultură ecologice pentru a-și reînnoi sau reconstitui stocul, este necesar să se prevadă posibilitatea ca, în condiții specifice, operatorii respectivi să utilizeze animale de acvacultură neecologice.
            
            
               (14)Când anumite circumstanțe catastrofale au un impact negativ asupra stării sanitare a strugurilor ecologici, este necesar să se prevadă posibilitatea ca vinificatorii afectați să folosească mai mult dioxid de sulf decât prevede limita maximă stabilită în actul de punere în aplicare adoptat în temeiul articolului 24 alineatul (9) din Regulamentul (UE) 2018/848, dar în niciun caz mai mult decât cantitatea maximă prevăzută în partea B a anexei I la Regulamentul delegat (UE) 2019/934 al Comisiei
                  2
               , pentru a obține un produs finit comparabil.
            
            
               (15)În scopul transparenței și al controalelor, este necesar ca informațiile referitoare la derogările acordate să fie comunicate în mod armonizat între statele membre și Comisie, prin intermediul unui sistem informatic.
            
            
               (16)Este necesar să se asigure că operatorii cărora le-au fost acordate derogări îndeplinesc condițiile aferente derogărilor acordate. În scopul controalelor, operatorii trebuie să păstreze documente justificative care dovedesc că le-au fost acordate anumite derogări relevante pentru activitățile lor și că îndeplinesc condițiile aferente respectivelor derogări.
            
            
               (17)Din motive de claritate și de securitate juridică, prezentul regulament trebuie să se aplice de la data aplicării Regulamentului (UE) 2018/848,
            
            
               ADOPTĂ PREZENTUL REGULAMENT:
            
            
               Articolul 1
            
            
               Recunoașterea circumstanțelor catastrofale 
            
            
               1.În scopul aplicării normelor de producție excepționale menționate la articolul 22 alineatul (1) din Regulamentul (UE) 2018/848, pentru a fi calificată drept „circumstanțe catastrofale” generate de un „fenomen climatic nefavorabil”, „boli ale animalelor”, un „incident de mediu”, un „dezastru natural” sau un „eveniment catastrofal”, precum și de orice situație asemănătoare, o situație trebuie să fie recunoscută drept „circumstanțe catastrofale” printr-o decizie oficială adoptată de statul membru în care apare situația.
            
            
               2.În funcție de caz – circumstanțele catastrofale afectează o anumită zonă sau, dimpotrivă, un operator individual –, decizia oficială aprobată în temeiul alineatului (1) se referă la zona sau la operatorul în cauză.
            
            
               Articolul 2
            
            
               Condiții pentru acordarea de derogări
            
         
         
            
               1.În urma deciziei oficiale menționate la articolul 1, atunci când identifică operatorii afectați din zona în cauză sau la cererea operatorului individual în cauză, autoritățile competente acordă derogările relevante prevăzute la articolul 3 și stabilesc condițiile aferente, dar derogările și condițiile respective trebuie să se aplice:
            
            
               (a)pentru o perioadă limitată și nu mai lungă (în niciun caz mai lungă de 12 luni) decât este necesar pentru continuarea sau reînceperea producției ecologice, astfel cum se desfășura înaintea datei aplicării derogărilor respective; 
            
            
               (b)în ceea ce privește tipurile de producție sau, după caz, parcelele afectate în mod special și
            
            
               (c)tuturor operatorilor din agricultura ecologică afectați din zona în cauză sau doar operatorului individual în cauză, după caz.
            
            
               2.Aplicarea derogărilor menționate la alineatul (1) nu aduce atingere valabilității certificatelor menționate la articolul 35 din Regulamentul (UE) 2018/848 în perioada aplicării derogărilor, dacă operatorul sau operatorii în cauză îndeplinesc condițiile în care au fost acordate derogările.
            
            
               Articolul 3
            
            
               Derogări specifice de la Regulamentul (UE) 2018/848
            
            
               1.Prin derogare de la punctul 1.8.1. din partea I a anexei II la Regulamentul (UE) 2018/848, pentru producția de alte plante și produse vegetale decât materialul de reproducere a plantelor se poate folosi material de reproducere a plantelor neecologic atunci când nu este posibilă utilizarea de material de reproducere a plantelor ecologic sau în conversie, cu condiția să fie respectată dispoziția de la punctul 1.8.5.3. din partea I a anexei menționate și, după caz, să fie îndeplinite cerințele prevăzute la punctul 1.7. din partea I a anexei menționate. 
            
            
               2.Prin derogare de la punctul 1.3.1. din partea II a anexei II la Regulamentul (UE) 2018/848, efectivul poate fi reînnoit sau reconstituit cu animale neecologice în cazul unei mortalități ridicate a animalelor și dacă nu sunt disponibile animale crescute prin metode ecologice, cu condiția să fie respectate perioadele de conversie specificate la punctul 1.2.2. din partea II a anexei II menționate. 
            
            
               Primul paragraf se aplică mutatis mutandis producției de albine și de alte insecte. 
            
            
               3.Prin derogare de la punctul 1.4.1. litera (b) din partea II a anexei II la Regulamentul (UE) 2018/848, efectivele pot fi hrănite cu hrană pentru animale neecologică, în loc de hrană pentru animale ecologică sau în conversie, atunci când producția de hrană pentru animale este pierdută sau sunt impuse restricții.
            
            
               4.Prin derogare de la punctele 1.4.2.1., 1.6.3. și 1.6.4. din partea II a anexei II la Regulamentul (UE) 2018/848, când este afectată unitatea de producție animalieră, se pot face adaptări în ceea ce privește pășunatul pe teren ecologic, densitatea efectivelor în clădiri și suprafețele interioare și în aer liber minime prevăzute într-un act de punere în aplicare adoptat în temeiul articolului 14 alineatul (3) din regulamentul menționat.
            
            
               5.Prin derogare de la punctul 1.9.1.1. litera (f) din partea II a anexei II la Regulamentul (UE) 2018/848, când producția de hrană pentru animale este pierdută sau când sunt impuse restricții, procentajul de substanță uscată al rațiilor zilnice format din furaje grosiere, nutrețuri proaspete sau uscate sau furaje însilozate poate fi redus, cu condiția să fie satisfăcute cerințele nutriționale ale animalelor în diversele stadii de dezvoltare a acestora.
            
            
               6.Prin derogare de la punctul 1.9.6.2. litera (b) din partea II a anexei II la Regulamentul (UE) 2018/848, dacă supraviețuirea coloniilor este pusă în pericol din motive care nu sunt legate de condițiile climatice, coloniile de albine pot fi hrănite cu miere ecologică, polen ecologic, siropuri de zahăr ecologic sau zahăr ecologic.
            
            
               7.Prin derogare de la punctul 1.9.6.5. literele (a) și (c) din partea II a anexei II la Regulamentul (UE) 2018/848, dacă supraviețuirea coloniilor de albine este pusă în pericol, acestea pot fi mutate în zone în care nu sunt respectate dispozițiile referitoare la amplasarea stupinelor. 
            
            
               8.Prin derogare de la punctul 3.1.2.1. litera (a) din partea III a anexei II la Regulamentul (UE) 2018/848, efectivul de animale de acvacultură poate fi reînnoit sau reconstituit cu animale neecologice în cazul unei mortalități ridicate a animalelor de acvacultură și dacă nu sunt disponibile animale crescute prin metode ecologice, cu condiția ca ultimele două treimi din durata ciclului de producție să fie gestionate prin metode ecologice.
            
            
               9.Prin derogare de la actul de punere în aplicare adoptat în temeiul articolului 24 alineatul (9) din Regulamentul (UE) 2018/848 și de stabilire, în special, a condițiilor de utilizare a produselor și substanțelor autorizate în producția ecologică, dioxidul de sulf poate fi utilizat la elaborarea produselor din sectorul vinicol, până la conținutul maxim prevăzut în partea B a anexei I la Regulamentul delegat (UE) 2019/934, atunci când starea sanitară a strugurilor ecologici obligă vinificatorul să utilizeze mai mult dioxid de sulf decât în anii precedenți pentru a obține un produs finit comparabil.
            
            
               Articolul 4
            
            
               Monitorizare și raportare
            
            
               1.Prin intermediul unui sistem informatic care permite schimbul electronic de documente și informații, pus la dispoziție de Comisie, statele membre informează imediat Comisia și celelalte state membre în legătură cu derogările acordate în temeiul prezentului regulament de propriile autorități competente.
            
         
         
            
               2.Orice operator căruia i se aplică derogările acordate păstrează documente justificative referitoare la derogările acordate, precum și documente justificative referitoare la utilizarea derogărilor respective în perioada aplicării derogărilor în cauză.
            
            
               3.Autoritățile competente sau, după caz, autoritățile de control sau organismele de control ale statelor membre verifică respectarea de către operatori a condițiilor aferente derogărilor acordate.
            
            
               Articolul 5
            
            
               Intrarea în vigoare și aplicarea
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament se aplică de la [data începerii aplicării Regulamentului (UE) 2018/848].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 24.9.2020
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 150, 14.6.2018, p. 1.
               
               
                  
                     (2)
                  
                        Regulamentul delegat (UE) 2019/934 al Comisiei din 12 martie 2019 de completare a Regulamentului (UE) nr. 1308/2013 al Parlamentului European și al Consiliului în ceea ce privește zonele viticole în care poate fi majorată tăria alcoolică, practicile oenologice autorizate și restricțiile aplicabile producerii și conservării produselor vitivinicole, procentajul minim de alcool al subproduselor și eliminarea acestora și publicarea fișelor OIV (JO L 149, 7.6.2019, p. 1).